text: Kun hver fjerde virksomhed uddanner lærlinge
  26 januar 2015 kl. 21.01
  Danske virksomheder kunne oprette 33.000 flere praktikpladser til de unge, der står i kø for at få en faglært uddannelse, viser ny undersøgelse.
  Undersøgelsen, som rådgivnings- og analysefirmaet Deloitte har udarbejdet for Undervisningsministeriet, viser, at hvis alle virksomheder med faglært arbejdskraft tog deres tørn af uddannelsesansvaret, ville vi i dag have flere praktikpladser end unge lærlinge. 
  Det skriver Ugebrevet A4.
  Dermed ville de lidt over 11.000 unge, der i dag står i kø for at få praktikplads, forsvinde med et trylleslag.
  Samtidig viser undersøgelsen, at nogle erhvervsskoler formår at skaffe praktikpladser til mere end ni ud af ti elever, mens andre skoler kun kan skaffe læreplads til omkring halvdelen af eleverne.
  Den nye rapport havnede på bordet hos undervisningsminister Christine Antorini (S) i sidste uge.
  Til Ugebrevet A4 kalder ministeren det for en positiv overraskelse.
  -Der er i den grad brug for flere praktikpladser, fordi vi med den nye erhvervsuddannelsesreform jo gerne vil have endnu flere unge til at blive faglærte. Derfor er det en opløftende rapport, fordi den viser, at der er masser af muligheder for at skabe flere praktikpladser, siger Christine Antorini.
  